*สัญญาเลขที่ …………*

**สัญญาซื้อขายพร้อมติดตั้งเครื่องผสมกรดฟอร์มิกแบบอัตโนมัติ**

ทำที่ หจก.รับบิทเทค

วันที่ เดือน พ.ศ. 2567

สัญญาฉบับนี้ทำขึ้นระหว่าง หจก.รับบิทเทค โดย นายกรวิช แก้วดี หุ้นส่วนผู้จัดการของห้างหุ้นส่วน ผู้มีอำนาจกระทำการแทน หจก.รับบิทเทค สำนักงานตั้งอยู่ เลขที่ 198 หมู่ที่ 5 บ้านสวนสวรรค์ ต.บุ่งไหม อ.วารินชำราบ จ.อุบลราชธานี 34190 ซึ่งต่อไปในสัญญานี้เรียกว่า “ผู้ขาย” ฝ่ายหนึ่ง

# กับกลุ่มเกษตรกรสวนยางตำบลละลวด โดย นายทองพูน วงศ์อำมาตย์ ตำแหน่งประธานกรรมการกลุ่มเกษตรกรสวนยางตำบลละลวด ผู้มีอำนาจกระทำการแทนกลุ่มเกษตรกรฯ สำนักงานตั้งอยู่ เลขที่ 67 หมู่ที่ 10 ตำบลละลวด อำเภอชำนิ จังหวัดบุรีรัมย์ ซึ่งต่อไปในสัญญานี้เรียกว่า “ผู้ซื้อ” อีกฝ่ายหนึ่ง

# คู่สัญญาทั้งสองฝ่ายตกลงทำสัญญาไว้ต่อกัน ดังมี ข้อความต่อไปนี้

**ส่วนที่ 1. วัตถุประสงค์แห่งสัญญา**

ผู้ซื้อตกลงซื้อ และผู้ขายตกลงขายพร้อมติดตั้งเครื่องผสมกรดฟอร์มิกแบบอัตโนมัติ โดยผู้ขายตกลงที่จะประกอบติดตั้งส่วนประกอบและอุปกรณ์ทั้งระบบ เพื่อใช้ในสถานประกอบการของผู้ซื้อ และการทำงานทั้งหมดของเครื่องจะต้องสามารถใช้งานได้ดีตามรายละเอียดที่ระบุไว้ในใบเสนอราคาเมื่อประกอบติดตั้งเครื่องแล้วเสร็จ

###### ส่วนที่ 2. หน้าที่และความรับผิดตามสัญญา

###### ข้อ 2.1 ผู้ขายมีหน้าที่ต้องส่งมอบและประกอบติดตั้งเครื่องผสมกรดฟอร์มิกแบบอัตโนมัติ ซึ่งต่อไปในสัญญานี้เรียกว่า “สินค้าที่ซื้อขาย” ณ สถานประกอบการของผู้ซื้อ 67 หมู่ที่ 10 ตำบลละลวด อำเภอชำนิ จังหวัดบุรีรัมย์ โดยมีรายละเอียดของสินค้าที่ซื้อขายและงานติดตั้งปรากฏ ในใบเสนอราคา ฉบับลงวันที่ 19 เดือน สิงหาคม 2567 เอกสารแนบท้าย และให้ถือเป็นส่วนหนึ่งของสัญญาซื้อขายฉบับนี้

###### ผู้ขายรับรองว่าสินค้าที่ซื้อขายมีคุณภาพและคุณสมบัติตรงตามที่กำหนดไว้ในสัญญาและเอกสารแนบท้ายสัญญาซึ่งถือเป็นส่วนหนึ่งของสัญญานี้ โดยเมื่อติดตั้งแล้วเสร็จ ระบบการทำงานของสินค้าที่ซื้อขายทั้งหมดจะต้องสามารถใช้งานได้ดีตามวัตถุประสงค์ของสัญญา

ทั้งนี้ ก่อนวันส่งมอบและประกอบติดตั้งเครื่องผสมกรดฟอร์มิกแบบอัตโนมัติ ผู้ซื้อมีหน้าที่จัดเตรียมสถานที่ พร้อมระบบน้ำ ระบบไฟฟ้า และสิ่งอำนวยความสะดวกอื่นๆ อันจำเป็น ให้พร้อมสำหรับการส่งมอบและติดตั้ง ในกรณีที่ผู้ขายไม่สามารถส่งมอบอุปกรณ์และประกอบติดตั้งได้ อันเกิดจากความผิดของผู้ซื้อ ผู้ซื้อตกลงรับผิดชอบค่าใช้จ่ายและค่าเสียหายที่เกิดขึ้นทั้งหมดแก่ผู้ขาย

**ข้อ 2.2** คู่สัญญาตกลงกันว่า ใบเสนอราคา เอกสารประกอบใบเสนอราคา หรือเอกสารอื่นใดที่ประกอบในสัญญา (ถ้ามี) ให้ถือเป็นส่วนหนึ่งของสัญญาฉบับนี้

อนึ่ง ความใดในเอกสารแนบท้ายสัญญาที่ขัดแย้งกับข้อความในสัญญานี้ ให้ใช้ข้อความ  
ในสัญญานี้บังคับ และในกรณีใดที่เอกสารแนบท้าย และ/หรือสัญญาหลักไม่ได้กำหนดไว้ หรือเอกสารแนบท้ายสัญญาขัดแย้งกันเอง ผู้ขายต้องปฏิบัติตามคำวินิจฉัยของผู้ขาย หรือตัวแทนผู้ขายโดยเคร่งครัด

**ข้อ 2.3** ผู้ซื้อจะทำการแต่งตั้งตัวแทนของผู้ซื้อเพื่อทำการตรวจสินค้าที่ซื้อขาย หากปรากฏว่าสินค้าที่ซื้อขายไม่ถูกต้องตามแบบที่ตกลงกันในสัญญาข้อ 2.1 ผู้ซื้อจะต้องแจ้งผู้ขายเป็นลายลักษณ์อักษรภายในระยะเวลา 7 วัน นับแต่วันส่งมอบ หากไม่มีข้อโต้แย้งใดๆ ภายในระยะเวลาดังกล่าว ให้ถือว่าผู้ซื้อได้ตรวจรับมอบสินค้าที่ซื้อขายเรียบร้อยแล้ว และปราศจากความชำรุดบกพร่อง

**ข้อ 2.4** ผู้ขายตกลงจัดทำรายละเอียด และ/หรือ ขั้นตอนการทำงานของเครื่อง คู่มือการใช้งาน คู่มือการบำรุงรักษา และคู่มือการใช้งาน ส่งมอบให้แก่ผู้ซื้อในวันส่งมอบสินค้าที่ซื้อขายเพื่อแนบท้ายสัญญา

**ส่วนที่ 3. ค่าตอบแทนและเงื่อนไขการชำระเงินตามสัญญา**

ผู้ซื้อตกลงจะชำระเงินให้แก่ผู้ขาย เพื่อเป็นค่าสินค้าที่ซื้อขาย เป็นจำนวนเงินทั้งสิ้น 113,000.00บาท (หนึ่งแสนหนึ่งหมื่นสามพันบาทถ้วน) ซึ่งต่อไปในสัญญานี้เรียกว่า “จำนวนเงินตามสัญญา” โดยมีกำหนดชำระภายใน 7 วัน นับแต่วันที่ผู้ขายทำการส่งมอบและติดตั้งสินค้าที่ซื้อขายเรียบร้อยแล้ว

ราคาค่าสินค้าทั้งหมด เป็นราคาเหมารวมภาษีมูลค่าเพิ่ม(VAT) ค่าวัสดุอุปกรณ์ตามรายละเอียดระบุในใบเสนอราคาแนบท้ายสัญญา ค่าประกอบและติดตั้ง ค่าผู้ควบคุมงาน ค่าแรงงาน ค่าเครื่องจักรเครื่องมือ ค่าทดสอบและแก้ไข ค่าคู่มือการใช้งาน คู่มือการซ่อมบำรุง ค่าดำเนินการอื่นๆ เพื่อให้งานแล้วเสร็จสมบูรณ์ตามรายการ

**ส่วนที่ 4. การรับประกันคุณภาพสินค้าและบริการหลังการขาย**

ผู้ขายตกลงรับประกันสินค้า และจัดให้มีการบริการภายหลังการขาย ดังนี้

**ข้อ 4.1** ผู้ขายตกลงรับประกันสินค้าที่ซื้อขายภายในระยะเวลา 1 ปี นับจากวันที่ส่งมอบและติดตั้ง หากมีเหตุชำรุดบกพร่องเกิดขึ้นแก่สินค้าที่ซื้อขาย หรือสินค้าที่ซื้อขายไม่สามารถใช้งานได้ตามวัตถุประสงค์ของสัญญา ผู้ขายตกลงทำการแก้ไขซ่อมแซมให้เรียบร้อยสมบูรณ์ภายในระยะเวลาอันสมควรเว้นแต่ความชำรุดบกพร่องอันเกิดจากการกระทำของผู้ซื้อเอง

**ข้อ 4.2** ผู้ขายตกลงจัดให้มีการบริการภายหลังการขาย เฉพาะเข้าตรวจสอบสภาพ บำรุงรักษา และ/หรือซ่อมแซมสินค้าที่ซื้อขาย ณ สถานที่ติดตั้ง ภายในระยะเวลา 1 ปี นับแต่วันที่ติดตั้งสินค้าที่ซื้อขายแล้วเสร็จสมบูรณ์ โดยไม่รวมค่าเดินทางไปสถานที่ติดตั้ง

**ส่วนที่ 5. การขยายระยะเวลาการดำเนินงาน การบอกเลิกสัญญา และเรียกค่าเสียหาย**

**ข้อ 5.1** ผู้ขายต้องดำเนินการส่งมอบและติดตั้งสินค้าที่ซื้อขายตามสัญญานี้ให้แล้วเสร็จตามระยะเวลาที่กำหนดไว้ในข้อ 2.1 หากมีเหตุสุดวิสัยทำให้การส่งมอบและติดตั้งไม่สามารถแล้วเสร็จภายในกำหนดเวลาได้ คู่สัญญาทั้งสองฝ่ายตกลงขยายระยะเวลาการส่งมอบร่วมกัน

**ข้อ 5.2** ก่อนหรือในระหว่างที่สัญญานี้ยังมีผลบังคับ หากเกิดกรณีใดกรณีหนึ่งหรือหลายกรณีเช่นที่จะกล่าวต่อไปนี้ คู่สัญญาฝ่ายใดฝ่ายหนึ่งมีสิทธิบอกเลิกสัญญา และเรียกค่าเสียหายได้ทันที

5.2.1 ผู้ขาย/ผู้ซื้อมีหนี้สินล้นพ้นตัว หรือตกเป็นบุคคลล้มละลาย หรือมีคำพิพากษาถึงที่สุดต้องรับโทษทางคดีอาญาใดๆ หรือคดีอันเกิดจากความผิดจากการใช้เช็ค

5.2.2 ผู้ขาย/ผู้ซื้อไม่ปฏิบัติหรือละเมิดสัญญานี้ข้อหนึ่งข้อใด หรือหลายข้อรวมกัน

**ส่วนที่ 6. การรักษาความลับ และทรัพย์สินทางปัญญา**

**ข้อ 6.1** ผู้ซื้อตกลงจะไม่เปิดเผยข้อมูลทางเทคนิคต่างๆของเครื่องผสมกรดฟอร์มิกแบบอัตโนมัติ รูปแบบการติดตั้ง หรือข้อมูลทางธุรกิจ รวมถึงข้อมูลใดๆ ที่ได้รับจากผู้ขายภายใต้สัญญาฉบับนี้ ให้แก่บุคคลที่สาม โดยปราศจากการแสดงการยินยอมเป็นหนังสือจากผู้ขาย ยกเว้น ข้อมูล

6.1.1 ที่เป็นข้อมูลสาธารณะทั่วไป

6.1.2 ที่กลายเป็นข้อมูลสาธารณะโดยมิได้เกิดจากความผิดหรือการปฏิบัติผิดข้อกำหนดในสัญญานี้ของผู้ซื้อ หรือ

6.1.3 ที่ได้รับการอนุมัติให้เปิดเผยได้โดยได้รับการยินยอมเป็นลายลักษณ์อักษรจากผู้ขายแล้ว

**ข้อ 6.2** หากผู้ซื้อเปิดเผยข้อมูลความลับให้แก่บริษัทในเครือหรือบริษัทพันธมิตร และลูกจ้าง จะต้องดำเนินการให้บริษัทในเครือหรือบริษัทพันธมิตร และลูกจ้าง นั้น ปฏิบัติตามภาระหน้าที่ในการรักษาข้อมูลความลับตามที่กำหนดไว้ในข้อ 6.1 ด้วย

**ข้อ 6.3** งานออกแบบ งานประดิษฐ์คิดค้น และ/หรืองานอื่นใดซึ่งเกิดจากการคิดค้น การสร้างสรรค์ ของผู้ขายตามสัญญานี้ คู่สัญญาทั้งสองฝ่ายตกลงว่าสิทธิบัตร ลิขสิทธิ์ หรือทรัพย์สินทางปัญญาในงานดังกล่าวตกเป็นของผู้ขายแต่เพียงผู้เดียว

**ส่วนที่ 7. บททั่วไป**

**ข้อ 7.1** ผู้ขายสัญญาว่าจะจัดการรักษาความสะอาดบริเวณสถานที่ดำเนินงานส่งมอบและติดตั้ง รวมถึงสถานที่อื่นๆ ที่ผู้ขายใช้ ตลอดเวลาที่ทำงาน และเมื่องานแล้วเสร็จจะต้องปรับปรุงพื้นที่ให้กลับคืนสู่สภาพเดิมก่อนส่งมอบ

ข้อ 7.2 ในกรณีที่ข้อสัญญาข้อหนึ่งข้อใดตกเป็นโมฆะ หรือไม่สามารถบังคับได้ตามกฎหมาย คู่สัญญาทั้งสองฝ่ายตกลงให้ข้อสัญญาอื่นที่เหลืออยู่มีผลใช้บังคับต่อไป

สัญญานี้ทำขึ้นเป็นสองฉบับ มีข้อความถูกต้องตรงกันทุกประการ คู่สัญญาได้อ่านและเข้าใจข้อความโดยตลอดแล้ว เห็นว่าตรงตามเจตนา จึงได้ลงลายมือชื่อพร้อมทั้งประทับตรา (ถ้ามี) ไว้เป็นสำคัญต่อหน้าพยาน และต่างฝ่ายต่างเก็บไว้ฝ่ายละหนึ่งฉบับ

**ผู้ซื้อ**

กลุ่มเกษตรกรสวนยางตำบลละลวด

ลงชื่อ..........................................................

( นายทองพูน วงศ์อำมาตย์ )

ประธานกรรมการกลุ่มเกษตรกรสวนยางตำบลละลวด

**ผู้ขาย**

ลงชื่อ............................................................

( นายกรวิช แก้วดี )

หุ้นส่วนผู้จัดการของห้างหุ้นส่วนจำกัด รับบิทเทค

ลงชื่อ..............................................................พยาน

(.............................................................)

ลงชื่อ..............................................................พยาน

(.............................................................)